CELEX: 32020D1782
Language: bg
Date: 2020-11-25 00:00:00
Title: Решение (ЕС) 2020/1782 на Европейския парламент и на Съвета от 25 ноември 2020 година за изменение на Решение № 573/2014/ЕС за укрепване на сътрудничеството между публичните служби по заетостта (ПСЗ) (текст от значение за ЕИО)

30.11.2020   
               
               
                  BG
               
               
                  Официален вестник на Европейския съюз
               
               
                  L 400/7
               
            
         РЕШЕНИЕ (ЕС) 2020/1782 НА ЕВРОПЕЙСКИЯ ПАРЛАМЕНТ И НА СЪВЕТА
         от 25 ноември 2020 година
         за изменение на Решение № 573/2014/ЕС за укрепване на сътрудничеството между публичните служби по заетостта (ПСЗ)
         (текст от значение за ЕИО)
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 149 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         като взеха предвид становището на Европейския икономически и социален комитет (1),
         след консултация с Комитета на регионите,
         в съответствие с обикновената законодателна процедура (2),
         като имат предвид, че:
         
                     (1)
                  
                  
                     С Решение № 573/2014/ЕС на Европейския парламент и на Съвета (3) се създава Европейската мрежа на публичните служби по заетостта („Мрежата“) за периода от 17 юни 2014 г. до 31 декември 2020 г.
                  
               
                     (2)
                  
                  
                     Целта на Мрежата е да се модернизират и укрепят публичните служби по заетостта (ПСЗ), с оглед подобряване на техния капацитет, качеството на техните услуги, тяхната ефективност и ефикасност. Това ще бъде постигнато чрез осигуряването на платформа за сравнение на резултатите от работата им на равнището на Съюза, за установяване на най-добри практики и за създаване на система за взаимно обучение с цел да се допринесе за достойна работа и приобщаващи и устойчиви работни места. Освен това се цели да се дадат повече възможности на ПСЗ да подпомогнат разработването на новаторски, ориентирани към бъдещето и основани на доказателства политики в съответствие с политическите инициативи на Съюза в тази област и с икономическите и социалните цели и целите в областта на заетостта, установени в член 3, параграф 3 от Договора за Европейския съюз.
                  
               
                     (3)
                  
                  
                     Мрежата има ключова роля за насърчаване на по-нататъшното сътрудничество между държавите членки в областите на отговорност на ПСЗ и допринася за модернизирането и укрепването на ПСЗ. Оценка на изпълнението на Решение № 573/2014/ЕС показва, че Мрежата е оказала положително въздействие, и идентифицира извлечените поуки въз основа на различните дейности и опит. Освен това Мрежата повиши капацитета си и разработи новаторски, основани на доказателства мерки за прилагане на политиките в областта на заетостта.
                  
               
                     (4)
                  
                  
                     За да се извлече полза от постигнатите до момента резултати и допълнително да се насърчи сътрудничеството между ПСЗ, срокът на функциониране на Мрежата следва да бъде удължен до 31 декември 2027 г.
                  
               
                     (5)
                  
                  
                     Мрежата следва да засили сътрудничеството между своите членове и да разработи съвместни инициативи за целите на обмена на информация и най-добри практики във всички сфери на дейност на ПСЗ, като предоставя сравнителен анализ и консултации, и насърчава новаторски инициативи за намиране на работа. В този контекст и когато е целесъобразно, следва да се обърне внимание на сътрудничеството между ПСЗ с цел улесняване на интеграцията и подпомагането на лицата, за които се прилагат правилата на Съюза за координация на системите за социална сигурност. Работата на Мрежата следва да дава възможност за приобщаващо, основано на доказателства и ориентирано към постигането на резултати сравнение на всички ПСЗ с цел да могат да се определят най-добрите практики в техните области на дейност, които допринасят за по-доброто структуриране и предоставяно на услуги в областта на заетостта, в рамките на конкретната им компетентност. Инициативите на Мрежата следва да подобрят ефективността на ПСЗ и да допринесат за по-ефикасното използване на публичните средства.
                  
               
                     (6)
                  
                  
                     Мрежата следва да подпомага изпълнението на Европейския стълб на социалните права, сред чиито принципи е предоставянето на активна подкрепа за заетостта. Освен това тя следва да допринесе за справедлив от социална гледна точка преход към зелена икономика и за прилагането на съответните принципи и цели на ООН за устойчиво развитие, като допринесе за приобщаващ и устойчив икономически растеж и заетост, както и за достойна работа за всички.
                  
               
                     (7)
                  
                  
                     Мрежата следва да продължи да засилва и укрепва системното и структурното си сътрудничество с други съответни заинтересовани страни на пазара на труда, включително по-специално със агенциите на Съюза в областите на заетостта, социалната политика, равенството между половете, образованието и обучението, както и със социалните партньори, доставчиците на услуги в областта на заетостта и социалните услуги, организациите, представляващи уязвимите групи, и местните и регионалните органи с цел насърчаване на полезните взаимодействия, обмен на най-добри практики и да гарантира, когато е приложимо, съгласувана политическа рамка.
                  
               
                     (8)
                  
                  
                     Ролята на ПСЗ за предоставяне на по-ефективни услуги на търсещите работа и предприятията следва да получи адекватна подкрепа на национално и, когато е приложимо, на регионално равнище, с достатъчно човешки ресурси и финансова подкрепа за обучение на персонала и за оборудване. Държавите членки следва да предоставят на ПСЗ необходимите ресурси, за да се даде възможност на ПСЗ успешно да се справят с цифровизацията на икономиката, с променящите се модели на работа, включително с нововъзникващите основани на платформи икономики, както и с обществените и демографските промени.
                  
               
                     (9)
                  
                  
                     Съюзът следва да предостави финансова подкрепа за Мрежата в съответствие с многогодишната финансова рамка за периода 2021—2027 г.
                  
               
                     (10)
                  
                  
                     Мрежата и нейните инициативи следва да бъдат финансирани в съответствие с финансовото планиране на Съюза и в рамките на бюджетните кредити, определени от Европейския парламент и от Съвета.
                  
               
                     (11)
                  
                  
                     Във връзка с проектите, разработвани от Мрежата или набелязани по време на дейностите за взаимно обучение и приложени в отделните ПСЗ, държавите членки следва да имат достъп до финансиране от съответните програми на Съюза.
                  
               
                     (12)
                  
                  
                     С цел да се гарантира безпроблемното продължаване на дейността на Мрежата, настоящото решение следва да се прилага от 1 януари 2021 г.
                  
               
                     (13)
                  
                  
                     Поради това Решение № 573/2014/ЕС следва да бъде съответно изменено,
                  
               ПРИЕХА НАСТОЯЩОТО РЕШЕНИЕ:
         
            Член 1
            Решение № 573/2014/ЕС се изменя, както следва:
            
                        1)
                     
                     
                        В член 1 първата алинея се заменя със следното:
                        „Създава се Мрежа на публичните служби по заетостта (ПСЗ) на равнището на Съюза (наричана по-долу „Мрежата“) за периода от 1 януари 2021 г. до 31 декември 2027 г.“ Мрежата осъществява инициативите, предвидени в член 4.“;
                     
                  
                        2)
                     
                     
                        Член 3 се изменя, както следва:
                        
                                    а)
                                 
                                 
                                    уводната част се заменя със следното:
                                    „Целта на настоящото решение е да се насърчи сътрудничеството между държавите членки в областта на заетостта посредством Мрежата в областите, за които ПСЗ отговарят, за да се допринесе за осъществяването на политиките на Съюза в областта на заетостта. Това ще спомогне също така за прилагането на принципите на Европейския стълб на социалните права, ще допринесе за целите на Европейския зелен пакт и за постигането на целите на ООН за устойчиво развитие, като по този начин се оказва подкрепа за:“;
                                 
                              
                                    б)
                                 
                                 
                                    буква а) се заменя със следното:
                                    
                                                „а)
                                             
                                             
                                                всички уязвими социални групи с високи равнища на безработица, особено по-възрастните работници и младите хора, които не работят, не учат и не се обучават, както и хората с увреждания и хората, които се сблъскват с дискриминация на множество основания;“;
                                             
                                          
                              
                                    в)
                                 
                                 
                                    букви в) и г) се заменят със следното:
                                    
                                                „в)
                                             
                                             
                                                по-доброто функциониране и приобщаване на пазарите на труда;
                                             
                                          
                                                ва)
                                             
                                             
                                                равенство между половете;
                                             
                                          
                                                г)
                                             
                                             
                                                откриване на случаи на недостиг на умения и предоставяне на информация за техния мащаб и място, както и постигане на по-добро съответствие между уменията на търсещите работа и нуждите на работодателите, включително чрез определяне на потребностите от професионално обучение, както и пригодността за заетост на търсещите работа и предотвратяване на безработицата, например чрез професионални консултации и обучение;“;
                                             
                                          
                              
                  
                        3)
                     
                     
                        Член 4, параграф 1 се изменя, както следва:
                        
                                    а)
                                 
                                 
                                    в буква а) подточка i) се заменя със следното:
                                    
                                                „i)
                                             
                                             
                                                принос за намаляване на безработицата във всички възрастови групи, полове и уязвими групи;“;
                                             
                                          
                              
                                    б)
                                 
                                 
                                    буква в) се заменя със следното:
                                    
                                                „в)
                                             
                                             
                                                принос за модернизирането и укрепването на ПСЗ в ключови области с оглед на политиките на Съюза в областта на заетостта и социалните политики, като се имат предвид Европейският стълб на социалните права, Европейският зелен пакт и целите на ООН за устойчиво развитие, както и предизвикателствата, свързани с цифровизацията, променящия се свят на труда и моделите на работа, както и демографските промени;“;
                                             
                                          
                              
                                    в)
                                 
                                 
                                    букви е) и ж) се заменят със следното:
                                    
                                                „е)
                                             
                                             
                                                приемане и изпълнение на годишната ѝ работна програма, в която са изложени работните ѝ методи, очакваните резултати и подробностите във връзка с осъществяване на възприемането на добрия опит, както и стратегиите за разпространение на резултатите и за сътрудничество;
                                             
                                          
                                                ж)
                                             
                                             
                                                насърчаване и споделяне на най-добрите практики за откриване на младите хора, които не работят, не учат и не се обучават, за развитие на инициативи, гарантиращи, че тези млади хора ще придобиват необходимите умения, за да навлязат и останат на пазара на труда, и за интегриране на дълготрайно безработните лица и други уязвими групи на пазара на труда.“;
                                             
                                          
                              
                  
                        4)
                     
                     
                        Член 5 се заменя със следното:
                        
                           „Член 5
                           
                           Сътрудничество
                           Мрежата развива сътрудничество със съответните заинтересовани страни на пазара на труда, включително с останалите доставчици на услуги в областта на заетостта и социалните услуги, както и със социалните партньори, и когато е целесъобразно, с агенциите на Съюза в областите на заетостта, социалната политика, равенството между половете и образованието и обучението, с организациите, представляващи безработни лица или други уязвими групи, с органите за равно третиране, с организациите по професионално обучение, неправителствените организации, работещи в областта на заетостта и справедливия преход, и регионалните и местните органи, като ги включва в съответните дейности и заседания на Мрежата и обменя с тях информация и данни. Когато е целесъобразно, Мрежата може да обменя най-добри практики със съответните публични служби по заетостта от трети държави.“;
                        
                     
                  
                        5)
                     
                     
                        В член 6 параграф 5 се заменя със следното:
                        
                           „5.   Работата на управителния съвет се подпомага от секретариат, осигурен и установен в рамките на Комисията. Секретариатът подготвя заседанията на управителния съвет, годишната работна програма и годишния доклад на Мрежата, като си сътрудничи с председателя и заместник-председателите. Секретариатът работи в тясно сътрудничество със секретариата на Комитета по заетостта с цел координиране на инициативи и задълбочаване на сътрудничеството между Мрежата и Комитета по заетостта.“;
                        
                     
                  
                        6)
                     
                     
                        Член 7 се заменя със следното:
                        
                           „Член 7
                           
                           Финансово подпомагане
                           Общият размер на ресурсите, необходими за изпълнението на настоящото решение, се определя в съответствие с многогодишната финансова рамка за периода 2021—2027 г., като годишните бюджетни кредити се разрешават от Европейския парламент и от Съвета в границите на финансовата рамка.“;
                        
                     
                  
                        7)
                     
                     
                        В член 9 параграф 2 се заменя със следното:
                        
                           „2.   Делегирането на правомощия, посочено в член 8, се предоставя на Комисията до 31 декември 2027 г.“;
                        
                     
                  
                        8)
                     
                     
                        Член 10 се заменя със следното:
                        
                           „Член 10
                           
                           Преглед
                           До 30 септември 2026 г. Комисията представя на Европейския парламент, Съвета, Европейския икономически и социален комитет и Комитета на регионите доклад за оценка за прилагането на настоящото решение. В посочения доклад се прави, наред с другото, оценка на степента, до която Мрежата е допринесла за постигането на целите, посочени в член 3.“
                        
                     
                  
         
            Член 2
            Настоящото решение влиза в сила на двадесетия ден след публикуването му в Официален вестник на Европейския съюз.
            
            Прилага се от 1 януари 2021 г.
         
         
            Съставено в Брюксел на 25 ноември 2020 година.
            
               
                  За Европейския парламент
               
               
                  Председател
               
               D. M. SASSOLI
            
            
               
                  За Съвета
               
               
                  Председател
               
               M. ROTH
            
         
         
            (1)  Становище от 30 октомври 2019 г. (все още непубликувано в Официален вестник).
         
            (2)  Позиция на Европейския парламент от 11 ноември 2020 г. (все още непубликувана в Официален вестник) и решение на Съвета от 18 ноември 2020 г.
         
            (3)  Решение № 573/2014/ЕС на Европейския парламент и на Съвета от 15 май 2014 г. за укрепване на сътрудничеството между публичните служби по заетостта (ПСЗ), (ОВ L 159, 28.5.2014 г., стр. 32).